## Mazón: “Complim amb la sanitat pública i de qualitat que mereix Castelló amb la modernització i ampliació de les Urgències de l’Hospital General”

*** Subratlla que estes obres són l’exemple que “la sanitat de Castelló és prioritària per al Consell” juntament amb la recuperació del CICU, el Centre de Salut Sequiol i el nou Hospital General Universitari
* Indica que “les obres de la fase 3 es van iniciar de manera paral·lela a l’execució de la fase 2” i avança que “es preveu que la zona puga entrar en funcionament al llarg del mes de març”
* Trasllada la recomanació de la Conselleria de Sanitat d’utilitzar mascareta en les zones d’Urgències dels hospitals de la Comunitat davant el repunt de casos de grip**

**Castelló de la Plana.**

El president de la Generalitat, Carlos Mazón, ha assenyalat que la Generalitat “complix amb la sanitat pública i de qualitat que mereix Castelló amb la modernització i ampliació del Departament d’Urgències de l’Hospital General”.

El cap del Consell ha visitat les noves instal·lacions de la fase 2 acompanyat pel conseller de Sanitat, Marciano Gómez, i ha comprovat el desenrotllament de les obres de la futura fase 3.

L’ampliació de les Urgències de l’Hospital General de Castelló es va plantejar per a dur-se a terme en 6 fases, establint uns terminis parcials per a cada una, que van entrant en funcionament progressivament segons estan finalitzats. Així, Mazón ha assenyalat que “hem fet compatible l’obra amb l’activitat sanitària”, en un servici obert les 24 hores del dia, els 365 dies de l’any.

La fase 2 ha suposat la construcció d’un nou edifici annex a la zona d’urgències que té una superfície total de 1.500 metres quadrats en tres altures. Les plantes 1 i 2 s’han destinat a l’ampliació d’altres servicis hospitalaris, com el Servici de Farmàcia Hospitalària, mentres que la planta baixa està destinada a Urgències.

Este nou espai inclou la sala de vigilància i del personal zelador, el taulell d’admissió d’Urgències, dos sales de triatge de pacients, un despatx d’informació a familiars, dos consultes d’atenció mèdica i dos sales destinades a urgències vitals pediàtriques i d’adults, a més d’una zona administrativa.

**Nou Hospital General Universitari**

Carlos Mazón ha subratllat que, esta ampliació, és un exemple més que “la sanitat de Castelló és prioritat per a este Consell” i que se suma a altres accions com la recuperació del CICU o el Centre de Salut Sequiol.

A més, ha destacat que, eixe compromís, “queda més evident, si és possible, amb el futur Hospital General Universitari, el projecte del qual es licitarà en el primer trimestre de 2025, una vegada culmine l’expropiació de l’última parcel·la pendent”.

Així, ha destacat que “fa uns mesos el projecte era una maqueta i no hi havia cap realitat” mentres que ara “té un pla director i consignació pressupostària” per a “un projecte estratègic i fonamental per a la sanitat de la Comunitat Valenciana”.

**Inici de la fase 3**

El president de la Generalitat ha indicat que “les obres de la fase 3 es van iniciar de manera paral·lela a l’execució de la fase 2 en les zones en les quals va ser possible” i segons l’actual ritme dels treballs, ha avançat que “es preveu que la zona puga entrar en funcionament al llarg del mes de març”.

En esta fase 3 estarà operativa la nova sala d’espera d’Urgències, en la qual s’ha apostat per crear un espai de més confort que l’actual, amb més capacitat, vidriera panoràmica i il·luminació natural. També entrarà en funcionament la zona destinada a Urgències Pediàtriques, que tindrà una sala d’espera diferenciada, consultes mèdiques, boxs d’atenció i àrea de control.

Respecte al disseny exterior, destaca l’enorme gelosia ceràmica en forma de paràbola que recobrix la nova façana principal de l’Hospital.

**Nova àrea d’Urgències**

El projecte inclou en el seu àmbit d’actuació, tant la reforma integral de l’actual servici d’urgències al complet, com la construcció d’esta nova estructura en dos altures, a més de la remodelació del servici de farmàcia, en part finalitzada amb l’execució de la fase 1, i que va suposar la creació d’un nou espai per a la Unitat de Farmàcia de Pacients Externs.

Una vegada finalitzats els treballs, les Urgències tindran espais més oberts, més accessibilitat i millor comunicació dels circuits assistencials, la qual cosa permet els fluxos de treball i incidir així de manera directa en la qualitat assistencial tant de l’equip de professionals com de la ciutadania.

La nova àrea d’urgències s’ha planificat creant un doble accés d’admissió de pacients, de manera diferenciada, d’una banda, per a l’atenció de les urgències vitals i, d’altra, per a la resta d’atencions urgents.

Així mateix, el conjunt de les zones d’observació en urgències es dividirà en sales, la qual cosa permetrà augmentar l’atenció simultània. D’esta manera, l’atenció pediàtrica disposarà d’espais independents de la part d’atenció a persones adultes.

La concepció del projecte pretén resoldre les necessitats de creixement actuals del Servici d’Urgències i millorar els factors d’humanització d’este espai assistencial.

Esta ampliació preveu la millora de l’eficiència energètica del Servici d’Urgències amb actuacions sobre el consum d’aigua, l’ús de materials sostenibles i el consum d’energia, així com altres actuacions en matèria mediambiental.

L’execució de les obres es desenrotllarà seguint les fases dissenyades en el projecte de manera que l’activitat assistencial continuarà en tot moment, per a intentar minimitzar el seu impacte en la prestació dels servicis sanitaris i, alhora, créixer progressivament amb la posada en funcionament de cada una de les noves zones.

**Pla de contingència contra la grip**

El cap del Consell ha traslladat que, des de la Conselleria de Sanitat, s’ha activat el pla de contingència contra la grip davant el repunt de casos, per la qual cosa “recomanem l’ús de mascareta en totes les zones d’urgències dels hospitals de la Comunitat Valenciana” tant al personal facultatiu com a pacients i acompanyants.

Així mateix, ha recordat que, des del mes d’octubre passat, es troba activa la campanya de vacunació contra la grip i COVID-19 que s’està duent a terme en hospitals, centres de salut, col·legis i unitats mòbils per a “previndre i evitar hospitalitzacions innecessàries” per la qual cosa ha animat els ciutadans a acudir als punts de vacunació perquè se’ls administre la dosi.

Fecha: 10/01/2025